Na temelju članka 70. stavka 2. Zakona o odgoju i obrazovanju u osnovnoj i srednjoj školi (NN br.87/08., 86/09., 92/10., 105/10. 90/11., 16/12., 86/12., 94/13., 152/14, 07/17 i 68/18.), a u svezi s člankom 17. stavkom 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN br.132/13.), te na osnovu čl. 12. i čl. 24. Uredbe Europskog parlamenta i Vijeća (EU) 2016/679 od 27. travnja 2016. o zaštiti pojedinaca u vezi s obradom osobnih podataka i slobodnom kretanju takvih podataka, te stavljanju izvan snage Direktive 95746/EZ (dalje u tekstu: „Opća uredba o zaštiti osobnih podataka“) te čl. 30. Zakona o provedbi Opće uredbe o zaštiti osobnih podataka („Narodne novine“ br. 42/2018), čl. 43. Zakona o zaštiti na radu („Narodne novine“ br. 71/14, 118/14 i 154/14), a sve vezano uz članke 26. i 27. Zakona o radu („Narodne novine 93/14 i 127/17), voditelj obrade Trgovačka i komercijalna škola “Davor Milas” (dalje u tekstu: voditelj obrade), nakon prethodnog savjetovanja sa sindikalnim povjerenikom u funkciji radničkog vijeća o donošenju Pravilnika o korištenju sustava videonadzora, na sjednici školskoga odbora održanoj dana 27. 12. 2018. godine donosi I objavljuje:

**PRAVILNIK O KORIŠTENJU SUSTAVA VIDEONADZORA**

**Članak 1.**

Pravilnikom o korištenju sustava video nadzora voditelj obrade definira svrhu i opseg podataka koji se prikupljaju i obrađuju, način i vrijeme čuvanja, uporaba snimljenih podataka te zaštita prava radnika, učenika i svih drugih osoba koji se nađu unutar i u okviru poslovnih objekata voditelja obrade obuhvaćenih video nadzorom(dalje u tekstu: Pravilnik).

Video nadzorom u smislu ovog Pravilnika smatra se svako prikupljanje i daljnja obrada osobnih podatka koji obuhvaćaju stvaranje snimke koja čini ili je namijenjena da čini dio sustava pohrane.

**Članak 2.**

Na ovaj Pravilnik se na odgovarajući način primjenjuju odredbe Zakona o radu, Zakona o zaštiti na radu, Zakona o provedbi Opće uredbe o zaštiti podataka te drugi zakonski i podzakonski akti kojima se uređuje i regulira zaštita osobnih podataka i provedba sustava tehničke zaštite.

Izrazi koji se koriste u ovom Pravilniku, a koji imaju rodno značenje, bez obzira koriste li se u muškom ili ženskom rodu, obuhvaćaju na jednak način muški i ženski rod.

**Članak 3.**

Sustav video nadzora može se koristiti zbog zaštite sigurnosti radnika, učenika i drugih osoba koje se nađu unutar ili u okviru poslovnih objekata voditelja obrade (dalje u tekstu: ispitanici)

Osim u svrhu iz stavka 1. ovog članka sustav video nadzora može se koristiti za sprječavanje protupravnih radnji usmjerenih prema imovini voditelja obrade, kao što su krađe, razbojstva provala nasilja, oštećenja, uništenja i sl.

**Članak 4.**

Svaka obrada osobnih podataka dobivena putem video nadzora smatra se valjanom u slučaju da je svrha obrade bila nužna i opravdana za zaštitu osoba i imovine te ukoliko ne prevladavaju interesi ispitanika koji su u suprotnosti s obradom podataka putem video nadzora.

**Članak 5.**

Sustavom video nadzora mogu biti obuhvaćeni isključivo prostori, dijelovi prostora ii vanjska površina objekata čiji je nadzor nužan za postizanje svrhe iz članka 3. ovog Pravilnika.

Voditelj obrade sukladno Zakonu o provedbi Opće uredbe o zaštiti podataka dužan je označiti da je objekt, odnosno pojedina prostorija u njemu te vanjska površina objekta pod video nadzorom, a oznaka treba biti vidljiva najkasnije prilikom ulaska u perimetar snimanja.

Obavijest iz stavka 2. ovoga članka treba sadržavati sve relevantne informacije sukladno odredbi članka 13. Opće uredbe o zaštiti podataka, a osobito jednostavnu i lako razumljivu sliku uz tekst kojim se ispitanicima pružaju sljedeće informacije:

– da je prostor pod video nadzorom

– podatke o voditelju obrade

– podatke za kontakt putem kojih ispitanik može ostvariti svoja prava

Radnici se moraju pisano obavijestiti o uvođenju video nadzora. Pisana obavijest mora sadržavati objašnjenje o tome što se bilježi, za koju namjenu i koliko dugo će biti pohranjene snimke.

**Članak 6.**

Snimke dobivene putem video nadzora mogu se čuvati najviše šest mjeseci, osim ako je drugim zakonom propisan duži rok čuvanja ili ako su dokaz u sudskom, upravnom, arbitražnom ili drugom istovrijednom postupku.

Ispunjenjem svrhe čuvanja iz prethodnog stavka voditelj obrade će iz svih baza podataka bez odgađanja izbrisati sve snimke dobivene putem video nazora, dok će eventualne pohranjene snimke na fizičkim medijima uništiti, a o čemu se voditelj obrade sastaviti zapisnik.

**Članak 7.**

Pravo pristupa osobnim podacima prikupljenim putem video nadzora ima odgovorna osoba voditelja obrade i osobe koje on ovlasti.

Osobe iz stavka 1. ovog članka ne smiju koristiti snimke iz sustava video nadzora suprotno Ustavu, važećim zakonima Republike Hrvatske te svrsi utvrđenoj u članku 3. ovog Pravilnika.

Ovlaštene osobe iz stavka 1 ovog članak moraju biti osposobljene za upravljanje i uporabu video nadzornog sustava. One moraju pažljivo rukovati uređajima u skladu s tehničkim uputama i Pravilnikom o zaštiti osobnih podataka.

Ovlaštene osobe su odgovorne za prikupljanje osobnih podataka vezanih uz provedbu video nadzora pa se stoga za isto uspostavlja posebna evidencija aktivnosti obrade.

**Članak 8.**

Voditelj obrade će za svaku poslovnu jedinicu posebnom odlukom uspostaviti sustav video nadzora, odrediti popis lokacija koja su obuhvaćane sustavom video nadzora, ovlaštene osobe za pristup i obradu osobnih podataka dobivenih putem sustava video nadzora, zaštita pristupa sustavu video nadzora, rok za pohranu snimki dobivenih putem video nadzora kao i način brisanja snimki.

**Članak 9.**

Sustav video nadzora mora biti zaštićen od pristupa neovlaštenih osoba.

Prostorije u kojima se nalaze serveri/računala, kao i sami serveri/računala, koja sadrže osobne podatke prikupljene putem video nadzora (snimke) moraju se zaštiti odgovarajućim tehničkim i sigurnosnim mjerama kojima se jamči zaštiti od pristupa neovlaštenih osoba.

Voditelj obrade dužan je uspostaviti automatizirani sustav zapisa za evidentiranje pristupa snimkama video nadzora koji će sadržavati vrijeme i mjesto pristupa, kao i oznaku osoba koje su izvršile pristup podacima prikupljenim putem video nadzora.

Pristup podacima iz stavka 3. ovoga članka imaju nadležna državna tijela u okviru obavljanja poslova iz svojeg zakonom utvrđenog djelokruga.

**Članak 10.**

Na sva pitanja koja se odnose na obradu osobnih podataka dobivenih putem video nadzora, a koja nisu obuhvaćena ovim Pravilnikom, na odgovarajući način se primjenjuju mjerodavne odredbe Zakona o provedbi Opće uredbe o zaštiti osobnih podataka.

**Članak 11.**

Ovaj Pravilnik objavljuje se na oglasnoj ploči voditelja obrade 27. 12. 2018. godine i stupa na snagu osmoga dana od dana objave.

Izvan snage se stavlja Pravilnik o videonadzoru od dana 14. 7. 2017.

\_\_\_\_\_\_\_\_\_\_\_\_\_\_\_\_\_\_\_\_\_

Predsjednica školskog odbora

\_\_\_\_\_\_\_\_\_\_\_\_\_\_\_\_\_\_\_\_\_\_\_

Ravnateljica

KLASA: 003-07/18-01/16

URBROJ: 2158-49-01-18-4

Osijek, 27. 12. 2018.